text: Voldsom brand hærger erhvervspark ved Juelsminde
  19 december 2016 kl. 06.55
  Klokken 06.42 mandag morgen fik brandvæsenet meldinger om brand i Juelsminde. Branden udvikler farlig og kraftig røg.
  Opdatering, klokken 10.53: Politiet har nu afvarselt, fordi branden nu er under kontrol og ikke længere udvikler sundhedsskadelig røg.
  I et industriområde i Klakring ved Juelsminde er der mandag morgen udbrudt brand i flere lagerbygninger i Juelsminde Erhvervspark. Branden er opstået i to store lagerhaller, hvor den ene er lejet af et tagdækkerfirma. Branden udvikler kraftig røg, som kan være sundhedsskadelig ved indånding. 
  Se mere video på localeyes.dk. 
  Brandvæsenet er til stede og har rekvireret assistance fra både Horsens og Vejle.
  - Brandvæsenet har på nuværende tidspunkt opgivet at slukke branden i den ene af bygningerne, fortæller vagtchef Jørn Lindhardt fra Sydøstjyllands Politi til TV SYD.
  Hvorfor branden er opstået vides ikke endnu. Der blev slået alarm mandag morgen kl. 06.42.
  Sydøstjyllands Politi råder klokken 08.14 alle borgere i området om at søge indendøre. Beredskabsmeddelelsen gælder for området vest for Petersmindevej afgrænset af Klakring Stationsvej mod øst, Vejlevej mod nord og Savværksvej mod syd. Politiet opfordrer folk til at gå indenfor, lukke døre og vinduer og slukke for ventilationsanlæg. 
  Artiklen opdateres…
  
  BEREDSKABSMEDDELELSE VEDR.  Brand i Juelsminde i Sydøstjyllands Politi https://t.co/3bLkgU8v5K pic.twitter.com/ijffNQeH7P
  
  
  
  
  
  
  